b'\n_START_ARTICLE_\nAritz Aduriz Zubeldia\n_START_SECTION_\nTraject\xc3\xb2ria\n_START_PARAGRAPH_\nComen\xc3\xa7\xc3\xa0 a jugar a l\'Antiguoko, un equip de futbol base de la seva ciutat natal, on va jugar en la categoria infantil i juvenil. En aquest equip, que tenia conveni de col\xc2\xb7laboraci\xc3\xb3 amb l\'Athletic Club, va coincidir amb futurs futbolistes de primera fila com Xabi Alonso, Mikel Arteta, Andoni Iraola o Mikel Alonso. Aduriz es va iniciar l\'any 1999 en el futbol s\xc3\xa8nior a les files del modest Aurrer\xc3\xa1 de Vitoria, equip tamb\xc3\xa9 convingut amb l\'Athletic Club, que en aquella \xc3\xa8poca jugava a Segona Divisi\xc3\xb3 B. Despr\xc3\xa9s d\'una temporada amb els vitorians en la qual va disputar 25 partits i no va marcar cap gol, Aduriz va fitxar definitivament per l\'Athletic Club i integrat a l\'equip filial.\n_START_SECTION_\nEl cam\xc3\xad cap a Primera Divisi\xc3\xb3\n_START_PARAGRAPH_\nAduriz va estar tres anys en el Bilbao Athletic (del 2000 al 2003) jugant a la Segona Divisi\xc3\xb3 B. Va disputar 90 partits en els quals marc\xc3\xa0 18 gols. La temporada 2002-03 va arribar a debutar a la Primera Divisi\xc3\xb3 amb l\'Athletic. Va ser el 14 de setembre de 2002 davant el FC Barcelona. Aduriz va jugar dos partits m\xc3\xa9s de Lliga aquell mateix any amb l\'Athletic, tot i que la major part de la temporada va jugar en el filial. En qualsevol cas, les seves actuacions no van conv\xc3\xa8ncer a l\'entrenador ni a la directiva, que aquell mateix any van decidir deixar-lo lliure._NEWLINE_D\'aquesta manera, va fitxar pel Burgos CF de Segona Divisi\xc3\xb3 B, marcant 16 gols i cridant l\'atenci\xc3\xb3 dels observadors del Reial Valladolid de Segona Divisi\xc3\xb3, que el van incorporar a les seves files per a la temporada 2004-05. Inicia la seva primera campanya amb una espectacular ratxa golejadora (sis gols en les tres primeres jornades). Tot i que una lesi\xc3\xb3 el va mantenir inactiu part de la temporada, va acabar la campanya amb 14 gols._NEWLINE_El seu bon inici la seg\xc3\xbcent temporada, que novament el va situar com un dels m\xc3\xa0xims golejadors de la categoria, va cridar l\'atenci\xc3\xb3 del seu antic club, l\'Athletic, el qual buscava un davanter en la seva lluita desesperada per evitar el descens. Aduriz va retornar a Bilbao en el mercat d\'hivern de la temporada 2005-06 per quasi 3 milions d\'euros, convertint-se en el tercer trasp\xc3\xa0s m\xc3\xa9s car de la hist\xc3\xb2ria del Reial Valladolid, equip que passava per una complicada situaci\xc3\xb3 econ\xc3\xb2mica i va tenir la necessitat de vendre._NEWLINE_En la mitja temporada que va jugar amb els "lleons", va aconseguir ser el pitxitxi de l\'Athletic amb 6 dianes, que van ser de vital import\xc3\xa0ncia per evitar el descens. La seg\xc3\xbcent temporada, la 2006-07, va consolidar la seva titularitat a l\'equip i va acabar com a m\xc3\xa0xim golejador de l\'Athletic amb 9 gols. La seg\xc3\xbcent temporada va acabar marcant 7 gols, essent el segon m\xc3\xa0xim golejador de l\'equip per darrere de Fernando Llorente, que va marcar 11 gols._NEWLINE_El pas d\'Aduriz per l\'Athletic, en les seves dues etapes, es resumeix en 94 partits oficials (entre Lliga i Copa) i 23 gols.\n_START_SECTION_\nDestacant en el RCD Mallorca\n_START_PARAGRAPH_\nLa marxa al futbol turc del davanter estrella del RCD Mallorca Dani G\xc3\xbciza despr\xc3\xa9s de l\'Eurocopa de futbol de 2008, va deixar a l\'equip balear amb la necessitat de refor\xc3\xa7ar la seva davantera. Tot i que Aduriz no era la primera opci\xc3\xb3 de la llista dels mallorquinistes, al frustrar-se altres vies, finalment en una operaci\xc3\xb3 llampec i sorpresa realitzada l\'agost de 2008, Aduriz va ser traspassat al RCD Mallorca a canvi de 5 milions d\'euros m\xc3\xa9s un de variable. La venda d\'Aduriz va ser una operaci\xc3\xb3 pol\xc3\xa8mica que provoc\xc3\xa0 gran malestar entre l\'afici\xc3\xb3 de l\'Athletic. El donostiarra va firmar contracte amb el Mallorca fins al juny de 2012._NEWLINE_Sense arribar a apropar-se en la seva primera temporada com a mallorquinista als fant\xc3\xa0stics n\xc3\xbameros que va obtenir G\xc3\xbciza (27 gols), Aduriz va aconseguir la titularitat del seu nou equip i va aportar un considerable nombre de gols per mantenir al Mallorca en la categoria. Va marcar 11 gols, essent el m\xc3\xa0xim golejador del seu equip i obtenint a m\xc3\xa9s els seus millors n\xc3\xbameros en una temporada des que va arribar a Primera Divisi\xc3\xb3._NEWLINE_En la seva segona temporada en el Mallorca, va millorar els seus n\xc3\xbameros de la primera campanya, marcant un gol m\xc3\xa9s i tornant a ser el primer golejador del seu equip. El RCD Mallorca va tenir una brillant campanya de Lliga, obtenint un lloc a l\'Europa League per a la temporada 2010-11, al quedar en cinqu\xc3\xa8 lloc, estant a punt de classificar-se per la Champions League. El m\xc3\xa8rit va ser major pels problemes extraesportius i econ\xc3\xb2mics de l\'entitat i pel fet que Aduriz va estar al centre d\'una important pol\xc3\xa8mica, ja que el seu anterior club, l\'Athletic, va denunciar al Mallorca per l\'impagament d\'1,8 milions d\'euros corresponents al trasp\xc3\xa0s del jugador.\n_START_SECTION_\nSalt a la Champions amb el Val\xc3\xa8ncia CF\n_START_PARAGRAPH_\nLa necessitat de diners per part del club i l\'exist\xc3\xa8ncia de la den\xc3\xbancia de l\'Athletic va posar a Aduriz en el mercat d\'estiu de 2010 amb el cartell de transferible. Despr\xc3\xa9s de l\'inter\xc3\xa8s del Getafe CF, Fenerbah\xc3\xa7e i un club angl\xc3\xa8s, finalment el 14 de juliol de 2010 es va anunciar el trasp\xc3\xa0s d\'Aduriz al Val\xc3\xa8ncia CF per 4 milions d\'euros per suplir la baixa de David Villa. El jugador va firmar amb el club merengot fins al 30 de juny de 2013._NEWLINE_En el seu debut com a jugador valencianista davant el M\xc3\xa0laga CF el 28 d\'agost de 2010, es va estrenar amb una diana per ajudar en la vict\xc3\xb2ria del seu equip 1-3. Aix\xc3\xad mateix, en el seu debut a Champions, va marcar un dels gols que donaria la vict\xc3\xb2ria al Val\xc3\xa8ncia per 0-4 davant el Bursaspor. Tamb\xc3\xa9 cal mencionar que en el seu primer partit a la Copa del Rei va firmar els seus primers gols que li donarien la vict\xc3\xb2ria per 0-3 contra el Logro\xc3\xb1\xc3\xa9s. Va fer una molt bona primera part de la temporada guanyant-se el lloc de titular i arribant a debutar amb la Selecci\xc3\xb3 espanyola. En la segona volta, a causa de la irrupci\xc3\xb3 golejadora de Roberto Soldado, es va veure relegat a la banqueta. Malgrat aix\xc3\xb2, va fer una gran temporada a l\xc3\xadnies generals batent el seu r\xc3\xa8cord personal de gols en una temporada des que juga a Primera Divisi\xc3\xb3._NEWLINE_La temporada 2011-12 Aduriz partia novament des de la banqueta davant el bon moment de Soldado i el bon treball de Jonas. Malgrat ser suplent, va seguir aportant un nombre de gols important a l\'equip valencianista.\n_START_SECTION_\nRetorn als or\xc3\xadgens\n_START_PARAGRAPH_\nL\'estiu de 2012, Aduriz als seus 31 anys retorna a l\'Athletic Club, equip en el qual es va formar i tamb\xc3\xa9 debutar a la Primera Divisi\xc3\xb3, iniciant la seva tercera etapa en el club basc. Despr\xc3\xa9s que l\'Athletic pagu\xc3\xa9s 2,5 milions d\'euros pel seu trasp\xc3\xa0s, el jugador va firmar per tres temporades._NEWLINE_L\'any 2015, amb un hattrick en el partit d\'anada, i un altre gol en el de tornada, fou pe\xc3\xa7a clau perqu\xc3\xa8 el conjunt bilba\xc3\xad s\'emport\xc3\xa9s davant el FC Barcelona la Supercopa d\'Espanya.'